## Statut političke stranke Za grad

### NN 51/2013 (30.4.2013.), Statut političke stranke Za grad

POLITIČKE STRANKE

1027

Na temelju čl. 6. st. 1. Ustava Republike Hrvatske (»Narodne novine, br. 85/10 – pročišćeni tekst) i čl. 10. Zakona o političkim strankama (»Narodne novine«, br. 76/93, 111/96, 164/98, 36/01) osnivačka skupština političke stranke Za grad održana 23. veljače 2013. g. donosi

STATUT

POLITIČKE STRANKE ZA GRAD

OPĆE ODREDBE

Članak 1.

Ovim Statutom politička stranka Za grad (u daljnjem tekstu: Stranka) uređuje i utvrđuje: svoj naziv, znak, sjedište, ciljeve, način informiranja javnosti, način djelovanja, članstvo, oblike ustrojstva, upravna tijela Stranke, načine njihova izbora i opoziva, trajanje mandata te načina odlučivanja, sredstva za rad, prestanak rada i postupak s imovinom u slučaju prestanka rada, te druga pitanja od interesa za članstvo i rad Stranke.

Članak 2.

Naziv Stranke je Za grad.

Sjedište Stranke je u Zagrebu.

Članak 3.

Stranka se može povezivati s političkim i nepolitičkim organizacijama u RH. Stranka se može učlaniti u međunarodne političke i nepolitičke organizacije. Odluke o tome donosi Upravni odbor.

Članak 4.

Stranku predstavljaju i zastupaju supredsjednica i supredsjednik. Supredsjednica i supredsjednik može ovlastiti druge osobe da predstavljaju i zastupaju stranku u skladu s ovim statutom.

Članak 5.

Stranka ima svoj znak i pečat.

Pečat je pravokutnog oblika sa znakom Stranke u sredini. Znak je sastavljen od isprekidane linije i riječi ZA GRAD velikim slovima.

CILJEVI

Članak 6.

Stranka djeluje u Republici Hrvatskoj kao demokratska stranka slobodnih, ravnopravnih i odgovornih članova/članica, koji/koje dijele temeljne vrijednosti promicanja demokracije i prava građana na informiranje i izražavanje, zaštitu temeljnih ljudskih prava te ekonomski razvoj uz zaštitu okoliša i stvaranje dobrobiti za cijelo društvo.

Temeljna načela i ciljevi Stranke su:

• Promicanje prava građana na sudjelovanje u donošenju važnih političkih odluka putem sudioničke (participativne) demokracije.

• Uključivanje građana u razvoj vlastite zajednice.

• Povećanje interaktivnosti i smanjivanje monotonije politike.

• Zaštita temeljnih sloboda i prava svakog čovjeka bez obzira na vjeru, nacionalnost, spol, rasu, političko opredjeljenje ili socijalni status.

• Promicanje prava na obrazovanje, očuvanje okoliša, zdravstvene i socijalne zaštite, na moralnu odgovornost i rad.

• Promicanje ekonomske slobode svih građana.

• Promicanje prava na različitost – osobnu, kolektivnu, regionalnu, kulturnu, rodnu, religijsku, nacionalnu, političku.

• Zalaganje za toleranciju i širenje kulture političkog dijaloga.

• Podupiranje razvoja civilnog društva, višestranačke parlamentarne demokracije uz strogu podjelu vlasti i neovisnosti sudstva te institucionalnu zaštitu manjinskih i pojedinačnih prava.

• Podupiranje razvoja regija, lokalne i područne (regionalne) samouprave.

• Podupiranje očuvanja i racionalnog raspolaganja prirodnih resursa.

• Promicanje obrazovanja i znanja kao temeljnih ljudskih i gospodarstvenih resursa.

• Promicanja financijske potpore kulturi kao ne samo općeg dobra već i sektora koji stvara vrijednost, kako društvenu tako i ekonomsku.

• Zalaganje za održavanje javnog prostora kao važnog društvenog dobra.

Članak 7.

U ostvarivanju temeljnih načela i ciljeva iz čl. 7. ovog Statuta Stranka se koristi demokratskim parlamentarnim i izvanparlamentarnim sredstvima, ne prihvaćajući nedemokratske, totalitarne ili druge nasilne metode i oblike nesnošljivosti.

ČLANSTVO

Članak 8.

Članom Stranke postaje svaki punoljetni, poslovno sposoban državljanin RH koji prihvaćajući ovaj Statut, Program i ostale akte Stranke potpiše pristupnicu.

Ne može članom postati:

a) osoba koja je već članom druge političke stranke u RH

b) osoba koja je osuđena za kaznena djela korupcije, gospodarskog kriminala, organiziranog kriminala, djela protiv slobode i prava čovjeka i građanina i protiv vrijednosti zaštićenih međunarodnim pravom. .

Upravni odbor će temeljem Pravilnika o podupirujućem i počasnom članstvu podrobnije urediti njihov status u stranci.

Podupirući članovi Stranke imaju sva prava kao i članovi Stranke, osim mogućnosti biranja i biti izabran. Odluku o prelasku iz podupirućeg u aktivno članstvo na zahtjev člana donosi Upravni odbor na temelju posebnog pravilnika.

Počasnim članom mogu postati sve punoljetne poslovno sposobne osobe koje svojim radom i angažmanom izuzetno doprinose ciljevima i načelima djelovanja Stranke definiranim ovim Statutom. Odluku o dodjeli počasnog članstva donosi Skupština. Počasni članovi mogu iznositi svoja mišljenja i prijedloge i sudjelovati u radu tijela Stranke, ali ne mogu birati i biti birani u tijela Stranke, niti glasovati prilikom donošenja odluka.

Svi članovi Stranke prilikom potpisivanja pristupnice ulaze u Registar članova Stranke kojeg vodi glavni tajnik/tajnica Stranke te dobivaju člansku iskaznicu.

Članak 9.

Prava člana/članice Stranke su:

• sukreirati stranačku politiku prijedlozima na skupštini Stranke

• birati članove tijela Stranke i biti biran

• biti izvještavan o radu Stranke

• dobiti iskaznicu Stranke

• podnijeti ostavku na dužnost koju obnaša

• istupiti iz Stranke.

Članak 10.

Dužnosti člana/članice Stranke su:

• poticati rad Stranke

• provoditi odluke tijela Stranke

• raditi u skladu s programskim i statutarnim dokumentima te ostalim odlukama stranačkih tijela

• svojim djelovanjem štititi interese i ugled Stranke

• plaćati godišnju članarinu koja je utvrđena posebnom odlukom Upravnog odbora Stranke.

Članak 11.

Članstvo u Stranci prestaje:

a) istupanjem na temelju pisane izjave člana/ice

b) brisanjem ako član/ica:

• da netočne ili neistinite podatke pri pristupanju,

• smrću,

• pristupi drugoj političkoj stranci.

c) isključenjem ako član/ica:

• narušava svojim djelovanjem Statut, Program, etičke i moralne vrijednosti do kojih drži Stranka ili nanese štetu interesima i ugledu Stranke,

• bude uključen u djelatnost koja predstavlja sukob interesa.

Odluku o isključenju iz navedenih razloga donosi Sud časti Stranke na temelju prijedloga bilo kojeg člana Stranke. Isključeni kandidat može podnijeti žalbu Nadzornom odboru Stranke u roku 8 dana od primitka odluke Suda časti. Nadzorni odbor Stranke mora odlučiti o žalbi u roku od trideset dana od primitka žalbe i njegova odluka je konačna. Do konačnosti odluke prava i dužnosti članaice miruju.

U slučaju prestanka članstva u Stranci, osoba koja je bivši član/članica mora vratiti fizička i financijska sredstva koja su joj dana radi obavljanja dužnosti u Stranci te člansku iskaznicu.

PODRUŽNICE I OGRANCI STRANKE

Članak 12.

Podružnica Stranke osniva se za područje županije odnosno grada Zagreba.

Podružnica se može osnovati ako na području županije djeluju najmanje 3 ogranka.

Tijela podružnice su:

a) skupština,

b) upravni odbor,

c) supredsjednik i supredsjednica,

d) tajnik/ca,

e) nadzorni odbor.

Skupština bira upravni odbor, supredsjednika i supredsjednicu, nadzorni odbor i tajnika/cu podružnice.

Ustroj, način rada i izbora u podružnicama utvrđuje se Pravilnikom o ustroju podružnica i ogranaka kojeg donosi upravni odbor Stranke.

Članak 13.

Ogranci Stranke osnivaju se za područje općine ili grada.

Ogranak se može osnovati ako na području općine ili grada ima najmanje 10 članova.

Tijela ogranka su:

a) skupština,

b) upravni odbor,

c) supredsjednik i supredsjednica,

d) tajnik/ca,

e) nadzorni odbor.

Skupština bira upravni odbor, supredsjednika i supredsjednicu, nadzorni odbor i tajnika/cu ogranka.

Ustroj, način rada i izbora u ograncima utvrđuje se Pravilnikom o ustroju podružnica i ogranaka kojeg donosi upravni odbor Stranke.

Članak 14.

Podružnice i ogranci Stranke nemaju status pravnih osoba.

Članak 15.

Stranka je organizirana na teritorijalnom ustroju. Svaki ustrojstveni oblik djeluje kao dio Stranke, provodeći samostalno, na svojem području politiku Stranke izraženu u Statutu, Programu i odlukama tijela viših razina organizacije.

Članak 16.

Gradski i općinski ogranci te podružnice, imaju slobodu djelovanja ukoliko se ista slaže s temeljnim načelima i vrijednostima Stranke izraženim u Statutu i programu.

Članak 17.

Za pojedina područja političkog i društvenog djelovanja mogu se osnovati savjeti Stranke.

TIJELA UPRAVLJANJA

Članak 18.

Tijela Stranke su:

• Skupština Stranke

• Supredsjednik i supredsjednica

• Upravni odbor

• Nadzorni odbor

• Sud časti.

Glavni/glavna tajnik/tajnica i Tajništvo te blagajnik/blagajnica su izvršno-operativna tijela Stranke.

Članak 19.

Skupština Stranke je najviše tijelo upravljanja Strankom. Skupštinu Stranke čine svi članovi Stranke dok broj članova ne iznosi 500. Onda skupštinu čine predstavnici ustrojstvenih oblika stranke s cijelog područja njenog djelovanja. Odluku o broju članova skupštine utvrđuje upravni odbor 30 dana prije održavanja skupštine.

Članak 20.

Skupština se saziva u redovnom i izvanrednom zasjedanju. Redovna skupština saziva se najmanje jednom godišnje. Skupštinu na prijedlog Upravnog odbora sazivaju Supredsjednik i Supredsjednica Stranke te njom zasjedaju.

Izvanredno zasjedanje Skupštine mogu sazvati:

• Supredsjednik ili supredsjednica

• Upravni odbor nadpolovičnom odlukom

• Nadzorni odbor nadpolovičnom odlukom

• Najmanje 25% članova Stranke.

Članak 21.

Rok za dostavu poziva i dnevnog reda članovima/članicama je tjedan dana prije održavanja skupštine.

Članak 22.

Skupština Stranke može pravovaljano donositi odluke ako joj prisustvuje više od 50% ukupnog broja članova, a odluke se donose natpolovičnom većinom glasova prisutnih.

Skupština Stranke:

• bira i razrješava supredsjednika, supredsjednicu te članove Upravnog, Nadzornog odbora te Suda časti

• donosi poslovnik i imenuje komisije, odbore i druga tijela,

• utvrđuje temeljna načela i stajališta Stranke,

• donosi Statut te izmjene i dopune Statuta,

• donosi i mijenja Program Stranke,

• razmatra i usvaja izvješća o radu tijela Stranke,

• usvaja financijski plan,

• donosi smjernice i odluke o ostalim pitanjima vezanim uz rad Stranke,

• donosi odluku o prestanku rada Stranke.

Članak 23.

Supredsjednik i supredsjednica se biraju iz redova članova Stranke tajnim glasovanjem na Skupštini Stranke. Mandat supredsjednika i supredsjednice traje 4 godine. Supredsjednik i supredsjednica za svoj rad odgovaraju skupštini Stranke te su odgovorni za provođenje odluka skupštine. Supredsjednik/supredsjednica može prije isteka mandata podnijeti ostavku.

Članak 24.

Supredsjednik i supredsjednica:

• predstavljaju i zastupaju Stranku,

• predsjedaju sjednicama Upravnog odbora i brinu se za zakonito i statutarno donošenje odluka,

• sazivaju Skupštinu na osnovu Statuta,

• predlažu imenovanje i razrješenje glavnog tajnika/tajnice Stranke i blagajnika/blagajnice Stranke,

• brinu se o izvršavanju odluka skupštine,

• podnose izvješća o radu Stranke Skupštini i Nadzornom odboru u razdoblju između dvaju zasjedanja Skupštine,

• obavljaju drugo poslove u skladu s ovim Statutom.

Članak 25.

Upravni odbor Stranke je najviše upravno tijelo između dviju Skupština Stranke. Upravni odbor se sastoji od pet (5) članova, od kojih su dva uvijek Supredsjednik i Supredsjednica Stranke. Članovi Upravnog odbora biraju se iz redova članova Stranke tajnim glasovanjem na Skupštini Stranke. Mandat Upravnog odbora traje 4 godine. Upravni odbor sastaje se po potrebi, a najmanje jednom mjesečno. Upravni odbor može pravovaljano raditi i donositi odluke ukoliko su prisutni svi članovi Upravnog odbora. Odluke se donose natpolovičnom većinom članova Upravnog odbora.

Upravni odbor Stranke:

• provodi odluke Skupštine Stranke i politiku Stranke sukladno Statutu,

• raspravlja o svim političkim, ekonomskim, socijalnim i ostalim pitanjima vezanim uz djelatnost Stranke te u skladu s Programom donosi odluke o djelovanju Stranke,

• predlaže sazivanje Skupštine u skladu sa Statutom, predlaže dnevni red i promjene glavnih akata Stranke,

• analizira rad izabranih zastupnika/zastupnica Stranke u lokalnim odnosno državnim tijelima,

• brine o kvaliteti članstva Stranke i ima pravo privremenog veta kojim se potencijalnom članu izriče odgoda primanja u Stranku u trajanju do 12 mjeseci,

• donosi odluku o promjeni adrese sjedišta Stranke,

• obavlja i druge poslove sukladne Statutu,

• bira i razrješuje Glavnog tajnika/tajnicu i blagajnika/blagajnicu Stranke.

Članak 26.

Nadzorni odbor Stranke nadzire zakonitost materijalnog i financijskog poslovanja Stranke i njenih organizacijskih tijela. Nadzorni odbor također donosi drugostupanjsku odluku u postupcima pred Sudom časti. Nadzorni odbor se sastoji od tri (3) člana. Članovi Nadzornog odbora ne smiju obavljati dužnost u niti jednom drugom tijelu Stranke. Članove Nadzornog odbora bira Skupština Stranke, a oni između sebe biraju predsjednika/predsjednicu. Mandat Nadzornog odbora traje 4 godine. Nadzorni odbor može pravovaljano raditi i donositi odluke ukoliko su prisutni svi članovi Nadzornog odbora. Odluke se donose natpolovičnom većinom članova Nadzornog odbora.

Nadzorni odbor Stranke:

• ocjenjuje statutarnost odluka drugih tijela Stranke,

• nadzire financijsko i materijalno poslovanje Stranke,

• nadzire zakonitost djelovanja Stranke,

• o svom djelovanju i mišljenju izvještava Skupštinu Stranke i tijelo čiji je rad nadziran,

• donosi konačnu odluku o isključenju člana iz Stranke,

• obavlja i druge poslove sukladne Statutu.

Članak 27.

Sud časti odlučuje o povredama obveza i prava članova Stranke. Sud časti sastoji se od 3 člana koje imenuje Skupština. Mandat Suda časti traje 4 godine. Svaki član/članica ima pravo Sudu časti iznijeti pritužbu na rad drugog člana/članice uz obrazloženje i dokaze. Sud časti u roku 8 dana mora odlučiti o pokretanju postupka. Ukoliko je postupak pokrenut, Sud časti poziva osobu protiv koje je postupak pokrenut na očitovanje u roku 8 dana. Nakon očitovanja Sud časti u roku od 30 dana mora donijeti odluku je li pritužba osnovana te ukoliko jest, izreći stegovnu mjeru. Stegovne mjere su opomena, isključenje iz Stranke. Sud časti mora odluku u roku 8 dana od donošenja dostaviti osobi koja je pokrenula postupak, osobi protiv koje je pokrenut postupak te Upravnom i Nadzornom odboru. Do konačnosti odluka prava i dužnosti člana/ice miruju.

Sud časti odluke donosi natpolovičnom većinom ukupnog broja svojih članova.

Članak 28.

Glavnog tajnika/tajnicu bira i razrješava Upravni odbor na prijedlog supredsjednice i supredsjednika Stranke na mandat od četiri (4) godine. Glavni tajnik/tajnica organizira i koordinira rad organa Stranke, pomaže supredsjedniku i supredsjednici kao i Upravnom odboru u sazivanju sjednica i organizaciji rada te se brine za izvršenje odluka supredsjednika i supredsjednice i Upravnog odbora.

Članak 29.

Tajništvo je izvršno tijelo Stranke kojim rukovodi Glavni tajnik/tajnica Stranke, a čine ga glavni/glavna tajnik/tajnica te tajnici/tajnice zaduženi/zadužene za pojedina područja rada. Odluku o broju članova/članica Tajništva, kao i o području njihova rada, na prijedlog glavnog/glavne tajnika/tajnice donosi Upravni odbor Stranke.

Članak 30.

Blagajnika/blagajnicu Stranke bira Upravni odbor na prijedlog supredsjednice i supredsjednika Stranke na mandat od četiri (4) godine. Blagajnik/blagajnica Stranke brine se o prihodima i rashodima Stranke, upravlja imovinom Stranke, vodi brigu o financijskim izvještajima, organizira financiranje aktivnosti Stranke i druge poslove poslovnog karaktera, te izrađuje godišnji financijski plan. Blagajnik/blagajnica za svoj rad odgovara supredsjedniku, supredsjednici i Upravnom odboru.

FINANCIRANJE

Članak 31.

Stranka radi osiguravanja svojih političkih ciljeva stječe prihode od imovine u svojem vlasništvu, članarine, izdavačke djelatnosti, dobrovoljnih priloga (donacije), propagandnih materijala, organiziranja stranačkih manifestacija te iz drugih zakonom dopuštenih izvora.

PRESTANAK RADA STRANKE I NJENIH ORGANIZACIJSKIH OBLIKA

Članak 32.

Stranka prestaje postojati odlukom Skupštine stranke ⅔ većinom glasova ukupnog broja članova Skupštine te sukladno odredbama Zakona o političkim strankama.

Odlukom o prestanku rada skupština će odlučiti o imovini Stranke.

PRIJELAZNE I ZAVRŠNE ODREDBE

Članak 33.

Ovaj Statut stupa na snagu i primjenjuje se danom njegova donošenja.

Zagreb, 23. veljače 2013.

Iva Kvakić, supredsjednica, v. r.
Marko Gregović, supredsjednik, v. r.

51 30.04.2013 Statut političke stranke Za grad

51 30.04.2013 Statut političke stranke Za grad

Statut, NN 51/2013-1027